Buitelanders ruk op na hof waar polisielede verskynFoto: Twitter Sowat 100 Ethiopiese burgers het Maandagoggend na die landdroshof in Johannesburg opgeruk waar sewe polisiebeamptes verskyn wat glo verlede week omkoopgeld aanvaar het te midde van klopjagte in die Johannesburgse middestad. Die Ethiopiërs het beswaar gemaak teen die aanhouding van meer as 500 buitelanders ná die klopjag verlede Woensdag. Die buitelanders is dié betrokke dag na die Johannesburg-Sentraal-polisiestasie geneem waar hulle inligting sedertdien verwerk word. Maroela Media het vroeër berig daar word onder meer gekyk of hulle misdaadrekords het en of hulle wettig in die land is. Die nagaan van dié inligting sal egter ŉ geruime tyd duur. Tadesse Yemane, ŉ leier van die Ethiopiese gemeenskap in Johannesburg, het gesê die polisie skend die groep se naam deur hulle uit te maak as onwettige immigrante en verkopers van onwettige goedere. “Ons wil ons stemme laat hoor,” het Yemane buite die hof gesê. Volgens Vusumuzi Sibanda, voorsitter van die African Diaspora Forum, word talle buitelanders sleg behandel, al is hulle wettig in die land. Dié organisasie dring daarop aan dat diegene wat aangehou word, “menslik” behandel word. Sibanda glo dat die polisie sommige van die buitelanders gedwing het om vals verklarings af te lê waarin hulle aanvoer dat hulle onwettig in die land is. “Ons is hier om te sien hoe die mense wat in hegtenis geneem is, hanteer gaan word. Die mense wat aangehou word, is toegang tot regsverteenwoordiging geweier. Die families is toegang [na hul geliefdes] geweier en die meeste van dié wat in hegtenis geneem is, is ondervoed,” het Sibanda gesê.